钦定古今图书集成/明伦汇编/官常典/第171卷 > 郭曜
## 钦定古今图书集成/明伦汇编/官常典/第171卷 > 郭曜

按《唐书郭子仪传》：“子仪子曜，性沈静，资貌瑰杰，累从
节度府辟署，破虏有功，为开阳府果毅都尉。至德初，
推子仪功，授卫尉卿，累进太子詹事，太原郡公。子仪
专征伐，曜留治家事，少长无间言。诸弟或饰池馆，盛
车服，曜独以朴简自处。子仪罢兵，迁太子少保，昆弟
六人，共制拜官。子仪薨，以遗命簿上四朝所赐名马”
珍物，德宗复赐之，乃悉散诸弟。居丧以礼，疾甚，或劝
茹葱薤，终不属口。后卢杞秉政，忌勋族，子仪婿太仆
卿赵纵、少府少监李洞清、光禄卿王宰皆以次得罪，
奸人幸其危，多论夺田宅奴婢。曜大恐，独宰相张镒
力保护。德宗稍闻之，诏有司曰：“尚父子仪，有大勋力，
保乂王家，尝誓山河，琢金石，许宥十世。前日其家市
田宅奴婢而无赖者，以尚父殁，妄论夺之。自今有司
毋得受。”建中三年，辛赠太子太傅，谥曰孝。初，曜袭代
国公，食二千户。贞元初，诏减半以封晞、暧、映、曙人二
百五十户。未几，复诏四人各减五十户，封曜子锋、晤
子𫔍，各百户云。